Suomessa valmistaudutaan parhaillaan väkivaltaan ja radikalismiin kasvaneiden vierastaistelijoiden kotouttamiseen takaisin yhteiskuntaan, kertoo Uutissuomalainen.

Sisäministeriössä valmisteilla oleva toimintamalli huomioi erityisesti perheidensä mukana Syyriaan ja Irakiin taistelualueille muuttaneet lapset.

Suomesta on lähtenyt äärijärjestöihin taistelemaan noin 80 aikuista, joista osa on ottanut perheensä mukaan.

Suomessa lastensuojelussa ei tunnisteta väkivaltaiseen aatemaailmaan kasvaneita lapsia, koska tapaukset poikkeavat siitä, mihin on totuttu.

Irakissa ja Syyriassa useat lapset ovat traumatisoituneet taisteluiden keskellä. Sekä taistelijoiden, että taistelujen alta pakenevien lapset ovat todennäköisesti nähneet kauheita asioita. Kuvituskuva. ALL OVER PRESS

Sisäministeriössä valmisteilla oleva toimintamalli huomioi erityisesti perheidensä mukana Syyriaan ja Irakiin taistelualueille muuttaneet lapset, joista osa voi olla pahasti traumatisoituneita.

Suomesta on lähtenyt äärijärjestöihin taistelemaan noin 80 aikuista, pääasiassa terroristijärjestö Isisiin. Lähtijöiden joukossa on ollut kokonaisia perheitä lapsineen, mutta lasten määrästä ei ole tarkkaa tietoa.

Sisäministeriön kehittämispäällikkö Tarja Mankkinen kertoo Uutissuomalaiselle, että Suomessa ollaan hyvissä ajoin liikkeellä toimenpideohjelman hahmottelussa.

Tarkoituksena on vähentää taistelualueelta palaajiin liittyvää väkivallan ja radikalisoitumisen riskiä.

Euroopan mittakaavassa Syyrian ja Irakin taistelualueille on matkustanut kymmeniä tuhansia henkilöitä. Kaikki taistelualueilta palaavat eivät ole syyllistyneet rikoksiin, mutta sisäministeriön raportin mukaan jo pelkkä taistelualueella oleskelu ja raakuuksien näkeminen voi aiheuttaa turvallisuusuhan.

Suomeen on palannut taistelualueilta tähän mennessä parikymmentä henkeä. Ministeriön raportissa todetaan, etteivät aiemmin taistelualueille matkustaneet ole yleensä aiheuttaneet uhkaa, mutta lastensuojelussa ei tunnisteta väkivaltaiseen aatemaailmaan kasvaneita lapsia. Se taas on herättänyt huolen aivopesun uhreiksi joutuneista ja heidän tunnistamisestaan.

Uutissuomalaisen mukaan valmisteilla oleva toimintamalli perustuu viranomaisten ja järjestöjen yhteistyöhön. Suosituksissa esitetään myös islamilaisten järjestöjen ja yhteisöjen taloudellista tukemista ja kouluttamista toimintamallin mukaiseen yhteistyöhön.